**Ekonomia eta Ogasuneko kontseilariaren erantzuna**

EH Bildu Nafarroa talde parlamentarioari atxikitako foru parlamentari Aranzazu Izurdiaga Osinaga andreak idatziz erantzuteko galdera egin du, Nafarroako Parlamentuko 20243540 irteera zenbakiarekin erregistratua, 2024ko maiatzaren 6an (1124/PES-219 galdera), BSH electrodomésticos España SA enpresak jasotako dirulaguntza eta onura fiskalen informazioari buruz. Hona Ekonomia eta Ogasuneko kontseilariak horri buruz ematen dion informazioa:

Eskaeraren edukia hartu behar da kontuan: BSH Electrodomésticos España SA enpresak aplikatutako dirulaguntzak eta onura fiskalak. Horren arabera, eskaera egin duen parlamentariak, hain zuzen ere, dirulaguntzen eta onura fiskalen kontzeptuak bereizi nahi ditu, kalifikazio eta irismen desberdinak dituztelako.

Hala, Dirulaguntzei buruzko azaroaren 9ko 11/2005 Foru Legeak 2.1 artikuluan ezartzen duenez, pertsona publiko edo pribatuen alde egindako diruzko xedapen oro da dirulaguntza, baldintza hauek betetzen dituena:

1. Dirua ez onuradunen, ez hirugarren pertsonen zuzeneko kontraprestaziorik gabe ematea.
2. Dirua emateko baldintza izatea xede jakin bat bete dadila, edo proiekturen bat gauzatu, jardueraren bat egin nahiz jokabide berezia har dadila (xede horiek jada burutuak izan daitezke nahiz oraindik burutu gabeak), edo inguruabar jakin batzuk gertatzea; eta onuradunari betebehar material eta formal batzuk ezartzea.
3. Finantzatzen den proiektu, ekintza, jokabide edo egoeraren helburuak onura publikoko edo gizarte intereseko jardueraren bat sustatzea edo xede publikoren bat sustatzea izan behar du.

Gainera, lege arau berak 2.3.b) artikuluan zehazten duenez, onura fiskalak ez dira dirulaguntzatzat hartuko.

Hori dela-eta, ohartarazten da erantzuna BSH Electrodomésticos España SA enpresak aplikatutako onura fiskalei buruz eskatutako informazioari buruzkoa baino ez dela, eta ez jaso ahal izan dituen dirulaguntzei buruzkoa. Zentzu horretan, onura fiskalen kontzeptua adiera zabalean interpretatu behar da, hau da, aipatu zergadunak izan zitzakeen kenkari edo salbuespen fiskalak barne. Erantzunak, hala ere, ez dio eragiten Nafarroako Gobernuko beste departamentu batzuetatik entitate horiek jaso ahal izan dituzten dirulaguntzei buruzko informazio eskaerari, eta halakorik ez du aipatzen gainera.

Antzeko beste informazio eskaera batzuetan erantzun dugun bezala, esan behar da Nafarroako Foru Komunitateko Zerga Administrazioak datuak lagatzeari buruzko gaia Tributuei buruzko abenduaren 14ko 13/2000 Foru Lege Orokorraren (hemendik aurrera, TFLO) 105.1 artikuluan araututa dagoela; honako eduki honekin hasten da artikulu hori:

*bere eginkizunen barnean zerga administrazioak lortutako datuak, txostenak edo aurrekariak isilpekoak dira, eta aginduz kudeatu behar dituen tributuak edo baliabideak benetan aplikatzeko erabiliko dira bakarrik. Ezin izanen zaizkie hirugarrenei laga edo komunikatu.*

Hori dela eta, lege-araudiak argi eta garbi xedatzen du Zerga Administrazioak bere eginkizunak betetzean jaso dituen datuak isilpekoak direla eta zergen ikuspegitik garrantzitsuak diren helburuetarako soilik bideratu edo erabil daitezkeela, hau da, zergak aplikatzeko bakarrik erabili ahal izanen direla. Izaera erreserbatu horren arrazoia da zergadunek zerga araudia aplikatzeko eginkizuna eraginkortasunez bete dezan zerga administrazioari bidaltzen eta ematen dizkioten datuen pribatutasuna zaindu behar dela. Hala ere, erraza da ulertzea erreserba hori ezin dela erabatekoa izan, batzuetan tentsioa egon baitaiteke datuen pribatutasunaren eta baliabideen kudeaketa publikoan nagusi izan behar duen gardentasunaren artean. Horren arabera, bien arteko oreka bilatu behar da (pribatutasuna eta gardentasuna), eskubide indibidualak eta kolektiboak edo gizartea kaltetu gabe.

Oreka hori lortzera bideratuta dago aipatutako TFLOren 105.1 artikulua, eta, arauaren hasierako argitasuna eta sendotasuna gorabehera, lagapen edo jakinarazpen hori baimentzen duten zenbait salbuespen edo lege gaikuntza ahalbidetzen ditu.

Aipatutako 105.1 artikuluko salbuespen edo gaikuntzen artean ez dago eskatutako informazio eskaera egokitzen den inolako kasurik, eta, beraz, ezin da BSH electrodomésticos España SA enpresak azken hamar urteetan aplikatutako onura fiskalei buruzko informaziorik eman.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko maiatzaren 24an.

Ekonomia eta Ogasuneko kontseilaria: José Luis Arasti Pérez

**Industriako eta Enpresen Trantsizio Ekologiko
eta Digitalerako kontseilariaren erantzuna**

EH BILDU NAFARROA talde parlamentarioari atxikitako foru parlamentari Arantxa Izurdiaga Osinaga andreak idatziz erantzuteko galdera egin du BSH electrodomésticos España SA enpresak jasotako dirulaguntza eta onura fiskalei buruz (11-24/PES-00219). Hona Nafarroako Gobernuko Industriako eta Enpresen Trantsizio Ekologiko eta Digitalerako kontseilariak horretaz ematen dion informazioa:

1. Zer laguntza edo dirulaguntza jaso ditu azken hamar urteetan BSH electrodomésticos España SA enpresak egiturazko edo teknologiako inbertsioengatik, energia berriztagarrien bidezko sistemak ezartzeagatik, enplegua sortzeagatik, prestakuntzagatik, prestakuntza sistemarengatik, prebentzio sistemengatik, I+G+b-a laguntzeagatik, berdintasun plana egin edo garatzeagatik edo beste edozein kontzepturengatik?

Industriako eta Enpresen Trantsizio Ekologiko eta Digitalerako Departamentuak, bere eskumenei dagokienez, jakinarazi du BSH electrodomésticos España SA enpresak (IFZ: A-28893550) azken hamar urteetan jasotako dirulaguntzak hauek izan direla:

|  |  |  |  |
| --- | --- | --- | --- |
| Urtea  | Testua  | Zenbatekoa  | Data  |
| 2014  | IIP14538 ESP., I+G PROIEKTUETARAKO DIRULAGUNTZA  | 46.959,27  | 27,06.2014  |
| 2014  | IIP14551 ESP., I+G PROIEKTUETARAKO DIRULAGUNTZA  | 27.647,46  | 30,10.2014  |
| 2015  | IIP14702 ESP., I+G PROIEKTUETARAKO DIRULAGUNTZA  | 23.201,19  | 29,01.2015  |
| 2015  | IIP14702 ESP., I+G PROIEKTUETARAKO DIRULAGUNTZA  | 17.885,52  | 29,10.2015  |
| 2018  | G16-003 ESP., ENPRESA HANDIETARAKO DIRULAGUNTZA  | 58.000,24  | 30,01.2018  |
| 2021  | 2021-2024 bitartean I+G proiektu estrategikoak egiteko dirulaguntzen deialdia. IMITAZIO BIDEZKO IKASKUNTZAN OINARRITUTAKO ADIMEN ARTIFIZIALA DUTEN DOITASUNEZKO ROBOT INDUSTRIALAK    | 5.681,14  | 28,10.2021  |
| 2022  | 2021-2024 bitartean I+G proiektu estrategikoak egiteko dirulaguntzen deialdia. IMITAZIO BIDEZKO IKASKUNTZAN OINARRITUTAKO ADIMEN ARTIFIZIALA DUTEN DOITASUNEZKO ROBOT INDUSTRIALAK    | 1.594,13  | 07,09.2022  |

Iruñean, 2024ko maiatzaren 27an.

Industriako eta Enpresen Trantsizio Ekologiko eta Digitalerako kontseilaria: Mikel Irujo Amezaga